C 31/16
RO
Jurnalul Oficial al Uniunii Europene
21.1.2022
ALTE ACTE
COMISIA EUROPEANĂ Publicarea unei comunicări privind aprobarea unei modificări standard a caietului de sarcini al unei denumiri din sectorul vitivinicol, menționată la articolul 17 alineatele (2) și (3) din Regulamentul delegat (UE) 2019/33 al Comisiei (2022/C 31/10)
Prezenta comunicare este publicată în conformitate cu articolul 17 alineatul (5) din Regulamentul delegat (UE) 2019/33 al Comisiei (1) COMUNICARE PRIVIND APROBAREA UNEI MODIFICĂRI STANDARD
„Barbera d’Alba” PDO-IT-A1068-AM04 Data comunicării: 21 octombrie 2021 DESCRIEREA ȘI MOTIVELE MODIFICĂRII APROBATE 1.
Barbera d’Alba - Desemnarea subarealului Castellinaldo În cadrul arealului geografic delimitat al DOP Barbera d’Alba este prevăzut subarealul Castellinaldo, ale cărui particularități le oglindesc pe cele ale unui areal deosebit de favorabil, inclus deja de la început în caietul de sarcini al produsului Barbera d’Alba și atât de cunoscut prin tradiție încât deja de la începutul secolului al XX-lea în acest areal se produceau vinuri etichetate cu denumirea Barbera Castellinaldo, iar apoi, în anii ’90, producătorii s-au organizat într-o asociație pentru a produce vinurile cu DOP respectând parametri mai restrictivi.
Teritoriul subarealului „Castellinaldo” este delimitat în mod expres și cuprinde comuna Castellinaldo d’Alba și o parte a comunelor Vezza d’Alba, Canale, Priocca, Magliano Alfieri, Castagnito și Guarene din provincia Cuneo; Subarealul Castellinaldo este inclus la sfârșitul caietului de sarcini al produsului Barbera d’Alba, cu condiții mai restrictive menite a-i evidenția caracteristicile deosebite.
În acest subareal, componenta nisipoasă e mai puțin puternică, iar terenul seamănă mai mult cu cele de pe malul drept al râului Tanaro.
Din punct de vedere morfologic, dealurile au contururi mult mai line decât restul arealului DOP, iar componenta nisipoasă este mai puțin pregnantă, fiind contrabalansată și de prezența argilei (Marne di Sant’Agata, straturi fosile sau tortonian superior).
Subarealul reprezintă aproximativ 20 % din suprafața DOP Barbera d’Alba, fiind echivalent cu o suprafață potențială de 207 ha și având o producție potențială de aproximativ 1 837 000 de sticle.
Modificările vizează articolele 1 și 9 din caietul de sarcini general al DOP (dispoziția privind subarealul Castellinaldo și, respectiv, completarea legăturii) și punctele: 4.
„Descrierea vinurilor”; 5.
„Practici vitivinicole” - subpunctul 5.1.
„Practici oenologice specifice” și subpunctul 5.2.
„Producții maxime”; 6. „Arealul de producție a strugurilor”; 8.
„Legătura cu mediul”. 2.
Arealul de producție a strugurilor — Prin preluare din caietul de sarcini, a fost descrisă mai detaliat delimitarea arealului de producție a strugurilor DOP Barbera d’Alba, în scopul unei clarități sporite, deoarece descrierea actuală era prea generică.
Această modificare are caracter formal și nu implică nicio schimbare a delimitării arealului geografic. — De asemenea, a fost introdusă descrierea delimitării subarealului Castellinaldo din cadrul arealului de producție a strugurilor pentru DOP Barbera d’Alba.
(1) JO L 9, 11.1.2019, p. 2.